Balti Uuringute Instituut

Balti Uuringute Instituut (Institute of Baltic Studies, IBS) Balti Uuringute Instituudi koduleht on sõltumatu mõttekoda, mis teostab rakendusuuringuid, poliitikaanalüüse ning kohalikke ja rahvusvahelisi projekte. USA Pennsylvania Ülikooli iga-aastane maailma mõttekodade indeks "Global Go To Think Tank Index Report" on regulaarselt nimetanud IBS-i üheks juhtivaks Kesk- ja Ida-Euroopa mõttekojaks. Instituudi eesmärk on teadmistepõhise ühiskonna arendamine ning Eesti ja Euroopa avaliku poliitikakujundamise edendamine. Mõttekoda on uurimistöös keskendunud peamiselt viiele suuremale valdkonnale:
 ränne ja lõimumine;
 tark linn ja jätkusuutlik areng;
 IT ja tehnoloogia;
 haridus, noored ja tööturg;
 tulevikuseire, poliitikaanalüüs ja hindamine.

 Ajalugu 
Balti Uuringute Instituut (IBS) on asutatud 1996. aastal. Algusaastatel keskendus mõttekoda infoühiskonna arendamisega seotud teemadele. Näiteks viidi ellu teadus- ja arendusprojekte, mis puudutasid nii varaseid e-valitsemise teemasid kui ka elukestva õppe arendamist. Aina enam on hakatud aga tegelema eri valdkondade poliitikaanalüüsidega, et panustada paremasse poliitikakujundamisse. Aastate jooksul on IBS ellu viinud mitmeid arendusprojekte koostöös valitsuse, ülikoolide, ettevõtete ja kolmanda sektori organisatsioonidega nii Eestis kui ka Euroopas.

 Ränne ja lõimumine 
IBS teeb koostööd avaliku sektori ja kodanikuühendustega nii kohalikul, riiklikul kui ka rahvusvahelisel tasandil, et paremini mõista rändeprotsesse, nendest põhjustatud ühiskondlikke muutusi ning vajadust kujundada vastavat poliitikat. Mõttekoda on keskendunud rändeprotsesside analüüsimisele, lõimumispoliitika mõjude hindamisele ning immigrantrahvastiku sotsiaalmajandusliku olukorra analüüsimisele Eestis ja Euroopas. IBS on uurinud nii Nõukogude Liidu ajal Eestisse tulnud sisserändajaid, alates 2010. aastast Eestisse tulnud uussisserändajaid, eestlastest tagasipöördujaid kui ka Eesti väliskogukondi ehk väliseesti diasporaad. Lisaks kogutakse andmeid ja tehakse analüüse põhiõiguste valdkonnas olles partneriks nii Euroopa Liidu institutsioonidele, Eesti riigiasutustele kui ka kolmanda sektori organisatsioonidele. 2022. aastal ilmus IBS-ilt Välisministeeriumi ja Kultuuriministeeriumi tellimisel üks mahukamaid Eesti väliskogukondade uuringuid. IBS oli ka viimase, 2020. aasta Integratsiooni monitooringu Integratsiooni monitooring 2020 kaasautor.

 Tark linn ja jätkusuutlik areng 
Targa linna kontseptsioon hõlmab mitmeid linnaelu puudutavaid valdkondi alates taastuvenergia tootmisest ja suuremast kasutuselevõtust kuni rohemobiilsuslahenduste ja uute tehnoloogiate juurutamise ja kodanike kaasamiseni. Targa linna kontekstis on IBS-il kogemus linlaste kaasamise tegevuste organiseerimise ning sotsiaalse innovatsiooni läbiviimise ja hindamisega, võrgustike loomise ja juhtimisega ning tarkade lahenduste replikatsiooni ja kommunikatsiooniga. Jätkusuutliku arengu kontekstis on IBS kaasa löönud mitmes rohe- ja aktiivset mobiilsust edendavas projektis ja uuringus ning panustanud õiglase ülemineku ja targa linna strateegilist arengut planeerivatesse projektidesse. SmartEnCity projektis töötas IBS välja interaktiivse planeerimise teekaardi, mille abil aidata omavalitsustel alustada ja/või jätkata energia- ja kliimakava loomist ning rohelise ülemineku planeerimist. Sama projekti raames panustas IBS metoodilise raamistiku Cities4ZERO väljatöötamisse, mis toetab omavalitsusi süsinikuheite vähendamise planeerimisel ja elluviimisel (SmartEnCity). IBS on üks 33 partnerist projektis oPEN Lab, mille eesmärk on luua Genkis (Belgia), Pamplonas (Hispaania) ja Tartus (Eesti) energiapositiivseid naabruskondi (PEN – positive energy neighborhood). 

 IT ja tehnoloogia 
IT ja tehnoloogia valdkonnas on IBS-il kompetents muu hulgas nii andmete arenguseires kui ka tehnoloogiaseadmete ja tehnoloogiat populariseerivate tegevuste kaardistamises. Samuti on IBS osalenud projektides, kus arendatakse välja uusi tehnoloogiaid. Üks selliseid on Euroopa Komisjoni projekt RELaTED, mille käigus töötati välja eriti madala temperatuuriga (ingl ultra-low temperature) detsentraliseeritud kütte uuenduslik võrgustikulahendus.   

 Haridus, noored ja tööturg 
IBS on hariduse, noorte ja tööturu valdkonnas teinud nii rakendusuuringuid kui ka programmide ja poliitikate hindamist. Muu hulgas on tähelepanu pööratud formaalse ja mitteformaalse hariduse olulisusele, teadlikule enesetäiendamisele, arengu ja tööturul toimetuleku toetamisele. Mõttekoda on teinud uuringuid huvikaitseorganisatsioonidele ja vabaühendustele, näiteks ajakirja Hea Kodanik mõju ja maastikuarhitektide hariduse ning tööturu võimaluste teada saamiseks ning Robotexi võistluse arendamiseks. 2022. aastal hinnati ka teaduse tippkeskuste meetmete mõju.

 Tulevikuseire, poliitikaanalüüs ja hindamine 
Poliitika planeerimise valdkonna keskmes on poliitikakujundamise toetamine kvaliteetse analüüsiga. IBS-i poliitika eel- ja järelhindamised on analüüsinud nii Eesti kui ka teiste Balti riikide majanduse konkurentsivõimet ning võimalike arengusuundade toimivust. Mõttekoda on keskendunud strateegilisele planeerimisele, analüüsides Euroopa Liidu ühtekuuluvuspoliitika rakendamist ning selle mõju liikmesriikide majandus- ja regionaalarengule. IBS-i prioriteediks on EL-i poliitikate, eelkõige regionaalpoliitika mõjude hindamine liikmesriikides. Analüüsi, hindamise ning poliitikasoovituste väljatöötamisega majandus- ja regionaalarenguks suurendatakse ka avalikkuse teadlikkust aktuaalsetest teemadest ning avatakse dialoogi paremaks poliitikakujundamiseks. 

IBS oli Eestis üks esimesi tulevikuseire (ingl foresight) metoodika rakendajaid ja edasiarendajaid. Tulevikuseire eesmärgiks on ekspertide abil hinnata mõjusamaid ja tõenäolisemaid tulevikutrende ning nende abil kujundada tulevikustsenaariumid, mis aitavad suunata edasisi strateegilisi otsuseid ja planeerida pikema vaatega. Tulevikuseiret on kasutanud Tartu energia- ja kliimakava koostamisel, kuid ka mitmetes teistes uuringutes, näiteks Eesti biomajanduse arengustsenaariumide loomiseks.

 Võrgustikud 
IBS kuulub mitmesse üleeuroopalisse ja riigisisesesse võrgustikku ning on

 Euroopa Komisjoni lõimumisalase portaali EWSI Eesti kontaktpunkt
 Vabaühenduste Liidu liige
 Arengukoostöö Ümarlaua (AKÜ) liige
 Eesti rände- ja varjupaigaorganisatsioonide siseriikliku võrgustiku liige  

 Viited 

 Välislingid 
 Terevisioon ERR ETV, 22.09.2022
 Uuring: murumütsikesega väliseestlase kuvand on aegunud ERR Novaator, 24.09.2022
 Uuring: välismaal elavad eestlased ei ole Eestist võõrandunud Postimees, 22.09.2022
 Tanks for the memories: War upends ethnic relations in Estonia Politico, 23.08.2022
 Uuring: tagasi kodumaale pöörduvad eestlased vajavad enam tuge ERR Uudised, 26.07.2022
 Uuring: tagasi kodumaale pöörduvad eestlased vajavad enam tuge Postimees, 17.09.2015
 Uuring: Aastas osalevad tuhanded lapsed Eestis õigusvaidlustes ja kohtuprotsessides ERR Uudised, 12.06.2015
 Balti Uuringute Instituut: meie kodakondsuspoliitika pole jätkusuutlik ERR Uudised, 16.05.2012
 Uuring: puidufirmad toodavad liiga odavat kaupa ERR Uudised, 18.06.2013
 Algas ulatuslik Eesti kodakondsuseta inimeste kaasamisaktsioon Postimees, 07.03.2013
 Eksperdid: eurotoetusi peaks suunama ekspordile Postimees, 24.07.2009

Kategooria:Eesti mittetulundusühingud